D Kunsthalle isch bis 1927 erwiiteret worde, e Bildhaueratelier und e Skulpturehalle, wo hüte e Kino isch, si drzue cho. Mit em benochberte Stadtcasino und alte Theater, wo 1975 abgrisse worden isch, het si e «Kulturmeile» bildet, wo Muusig, Theater und bildendi Kunst zum ene Ensemble vereint het. 1969 und 1973 isch d Kunsthalle renoviert worde, und no einisch 2004 vo de Archidekte Miller & Maranta, wobii vor allem im Innenusbau Veränderige gmacht worde si. Im gliiche Gebäud befindet sich sithär au s  Architekturmuseum Basel.